ທ່ານ Kerry ປຶກສາຫາລື ກັບບັນດາລັດຖະມົນຕີ ໃນອ່າວເປີເຊຍ ເລື້ອງຂໍ້ຕົກລົງນິວເຄລຍກັບອີຣ່ານ
ທ່ານ Kerry ​​ກຳລັງພະຍາຍາມ​ໃຫ້​ຄວາມ​ເຊື່ອ​ໝັ້ນ ​ແກ່ບັນດາ​ສະມາຊິກຂອງ GCC ວ່າ ການ​ຕົກລົງ​​ເລື້ອງ​ນິວ​ເຄລຍກັບ​ອີຣ່ານ ຈະ​ບໍ່​ນຳ​ໄປ​ສູ່​ການຂາດສະຖຽນ​ລະ​ພາບ​ຢູ່​ໃນ​ຂົງ​ເຂດ.
ລັດຖະມົນຕີຕ່າງປະເທດສະຫະລັດ ທ່ານ John Kerry ພົບປະ ກັບບັນດາເຈົ້າໜ້າທີ່ຂອງຫຼາຍປະເທດໃນອ່າວເປີເຊຍ ຢູ່ທີ່ ຊາອຸດີ ອາເຣເບຍ ໃນວັນພະຫັດມື້ນີ້ ໃນຄວາມພະຍາຍາມເພື່ອ ຫາທາງຜ່ອນຄາຍຄວາມກັງວົນຕ່າງໆ ຂອງພວກເຂົາເຈົ້າ ກ່ຽວ ກັບຜົນກະທົບ ທີ່ອາດເປັນໄປໄດ້ ຈາກຂໍ້ຕົກລົງດ້ານນິວເຄລຍ ຂອງອີຣ່ານ ທ່ານ Kerry ໄດ້ໄປເຖິງນະຄອນຫລວງ Riyadh ເມື່ອຕອນເດິກ ຂອງວັນພຸດວານນີ້ ຫຼັງຈາກທີ່ໄດ້ເຂົ້າຮ່ວມກອງປະຊຸມກັບ ລັດຖະ ມົນຕີຕ່າງປະເທດອີຣ່ານ ທ່ານ Mohammed Javad Zarif ເປັນ ເວລາສາມມື້ ຢູ່ທີ່ປະເທດ Switzerland ການເຈລະຈາເຫລົ່ານີ້ ໄດ້ມີຂຶ້ນໃນຊ່ວງເວລາທີ່ວິກິດ ສະຫະລັດແລະ ບັນດາປະເທດ ມະຫາອຳນາດອື່ນໆທີ່ກ່ຽວຂ້ອງ ໃນການເຈລະຈາເລື້ອງນິວເຄລຍ ແມ່ນກຳລັງພະຍາ ຍາມໃຫ້ບັນລຸໂຄງຮ່າງຂໍ້ຕົກລົງ ພາຍໃນທ້າຍເດືອນນີ້ ເຈົ້າໜ້າທີ່ອາວຸໂສ ຂອງກະຊວງ ການຕ່າງປະເທດສະຫະລັດຄົນໜຶ່ງ ກ່າວໃນວັນພຸດວານນີ້ວ່າ ປະທານາທິບໍດີ ບາຣັກ ໂອບາມາ ຈະທຳການປະເມີນຜົນ ໃນທ້າຍເດືອນມີນາວ່າ ມັນຈະຄຸ້ມຄ່າຫຼືບໍ່ ທີ່ຈະທຳການ ເຈລະຈາຕໍ່ໄປ ກັບອີຣ່ານ ຢູ່ທີ່ ຊາອຸດີ ອາເຣເບຍ ທ່ານ Kerry ແມ່ນກຳລັງພະຍາຍາມໃຫ້ຄວາມເຊື່ອໝັ້ນ ແກ່ບັນດາສະມາຊິກຂອງ ສະພາຮ່ວມມືເຂດອ່າວເປີເຊຍ ຫຼື Gulf Cooperation Council ເອີ້ນຫຍໍ້ວ່າ GCC ວ່າ ການຕົກລົງເລື້ອງນິວເຄລຍຂອງອີຣ່ານ ຈະບໍ່ນຳໄປສູ່ການຂາດສະຖຽນລະພາບຢູ່ໃນຂົງເຂດນີ້ ໃນເຊົ້າວັນພະຫັດມື້ນີ້ ທ່ານໄດ້ທຳການເຈລະຈາ ກັບບັນດາລັດຖະມົນ ຕີຂອງປະເທດ ສະຫະລັດອາຣັບເອເມີເຣັສ ໂອມານ ກາຕ້າ ບາຫ໌ເຣນ ຄູເຫວດ ແລະ ຊາອຸດີ ອາເຣເບຍ ພ້ອມກັນນັ້ນກໍໄດ້ພົບປະສອງຝ່າຍ ຕ່າງຫາກອີກ ກັບລັດຖະມົນຕີຕ່າງປະເທດໂອມານ ທ່ານ Yusef Bin Alawi Bin Abdullah ຄາດກັນວ່າ ນອກຈາກເລື້ອງສະຖານະພາບດ້ານນິວເຄລຍຂອງອີຣ່ານແລ້ວ ທ່ານ Kerry ແລະ ບັນດາເຈົ້າໜ້າທີ່ປະເທດອ່າວເປີເຊຍ ຈະປຶກສາຫາລື ບັນຫາຕ່າງໆທີ່ຢູ່ໃນຄວາມກັງວົນຂອງຂົງເຂດ ລວມທັງເລື້ອງຂອງຄວາມບໍ່ສະຫງົບໃນເຢເມັນ ແລະ ຄວາມພະຍາຍາມຂອງແນວໂຮມ ໃນການຕໍ່ສູ້ກັບພວກຫົວຮຸນແຮງລັດອິສລາມ ຢູ່ໃນອີຣັກ ແລະ ຊີເຣຍ